Унагъуэшхуэхэм Налшык и хьэблэ нэхъыфI дыдэхэм ящыщ зым унапIэхэр щыхухах
Къалащхьэм щыпсэу унагъуэ 72-м Налшык и хьэблэ нэхъыфI дыдэхэм ящыщ зым унапIэхэр щыхухах. ЩIы Iыхьэхэр зратхэм я процент 80-р сабийуэ щы е нэхъыбэ зиIэхэрщ.
КъБР-м и Iэтащхьэ КIуэкIуэ Юрий бжьыхьэ кIуам къигъэувауэ щытащ льготэхэр зытехуэ унагъуэхэу зи псэупIэхэр егъэфIэкIуэн хуейхэм унэ щащIын щIапIэхэр хухахыну. Зэгуэр «Налшык» совхозым иIыгъа щIыхэм ящыщу гектар 700-м нэблагъэ къызэрыкIым унапIэхэр щызэпачащ икIи Iыхьэ пыухыкIар кадастр учётым ягъэуващ. Иджы абыхэм зыхуеину коммуникацэхэр: газымрэ псымрэ зрикIуэну, псы фIейр къызэрыщIашыну бжьамийхэр, электричествэр зрикIуэну кIапсэхэр щаукъуэдий. Апхуэдэу хьэблэщIэм щаухуэн хуейщ школрэ сабий садрэ.
Мэкъуауэгъуэм и 1-м Налшык къалэ округым и администрацэм щагуэшащ щIапIэхэр зыхухаххэм хъыбар зэрырагъащIэ тхылъхэр. Кадастр учётым ягъэува унапIэ 72-р зи мылъкуу щытхэм зыхуэфащэ тхылъхэр иратыжащ.
Льготэ зыхуэфащэ цIыхухэр яубзыхуащ республикэм и законодательствэм тету. Абыхэм ящыщщ сабий куэд зиIэ унагъуэхэмрэ унэгъащIэхэмрэ (зэщхьэгъусэхэм ящыщ зым и ныбжьыр илъэс 35-м щIимыгъуауэ щытын хуейщ), профессиональнэ щIэныгъэ нэхъыщхьэ зиIэ IэщIагъэлIу узыншагъэр хъумэным, егъэджэныгъэм, щэнхабзэм я IэнатIэхэм, социальнэ IэнатIэм, щэнхабзэмрэ физкультурэмрэ я IэнатIэм щылажьэхэр, апхуэдэу сабий ныкъуэдыкъуэ зиIэхэр, къытезыгъэзэн уз хьэлъэхэр зыпкърытхэр.
КъБР-м и Парламентым и УнафэщIым и къуэдзэ Жанатаев Сэлим къызэхуэсахэм я гуфIэгъуэмкIэ ехъуэхъуащ икIи хухаха щIапIэщIэхэм насыпымрэ гуфIэгъуэмрэ щымыужьыхыну зэригуапэр яжриIащ.
— Документхэр унапIэхэр зылъысахэм Сабийхэм къащхьэщыжынымкIэ дуней-псо махуэм зэрыратыжым къегъэлъагъуэ ди деж щIэблэм гулъытэ ин зэрыщагъуэтыр. УнапIэхэр зыхухахахэм я нэхъыба- пIэр сабий куэд зиIэ унагъуэхэрщ. ТыншыпIэрэ хуабагърэ зэрылъ псэупIэ зэвгъэпэщынымкIэ лъабжьэ быдэ вгъуэтащ, — къызэхуэсахэм захуигъазэри жиIащ сабийм и хуитыныгъэхэмкIэ уполномочен- нэу КъБР-м и Iэтащхьэм и деж щыIэ Уэгъуз Светланэ.
— ЩIы Iыхьэхэр къеIызыххэм нэсу къагурыIуэн хуейщ адэкIэ езыхэр Iуэхум зэрегугъупхъэр, хозяйствэ зэпэщымрэ унэ екIумрэ езыр-езыру зэрызэтемыувэнур, — къыхигъэщхьэхукIащ КъБР-м и Жылагъуэ палатэм и тхьэмадэ Берд Хьэзрэталий.
Республикэм и законодательствэм къызэригъэувым тету унапIэхэр илъэсищ пIалъэкIэ бэджэнду ират. А зэманым къриубыдэу щIапIэр зыхуей хуагъазэу унэ ящIын хуейщ. Абы иужькIэщ щIыр зыхухахам и мылъку щыхъунур.
— Дэ ди мурадщ законым къыщыгъэлъэгъуа илъэсищ пIалъэр илъэсипщIым нэгъэсыным теухуа жэрдэм республикэм и Парламентым къыщыхэтлъхьэну. Арыншамэ, мылъкушхуэ зыбгъэдэмылъ, бын куэд зиIэ унагъуэхэм илъэсищым къриубыдэу апхуэдиз лэжьыгъэ яхузэфIэмыгъэкIынкIэ хъунущ, — жиIащ Налшык къалэм и Iэтащхьэ Алэкъей Арсен.
ШкIэжь Иренэ.
